Vestur-íslensk ungmenni á ferðinni í Borgarnesi Hópurinn í blíðviðrinu í Skallagrímsgarði . Skallagrímsgarður í Borgarnesi skartaði sínu fegursta þegar meðfylgjandi mynd var tekin af hópi vestur-íslenskra ungmenna sem var staddur í bænum á vegum hins svokallaða Snorra-verkefnis . Hópurinn snæddi nesti í garðinum en hélt að því loknu vestur á Snæfellsnes . Þetta kemur fram á heimasíðu Borgarbyggðar . Unga fólkið hefur dvalið hjá íslenskum ættmennum sínum víða um land undanfarið og tvær stúlkur úr hópnum hafa dvalið í Borgarnesi og á bænum Tungulæk í Borgarhreppi hinum gamla . Þess má geta að stúlkurnar eru skyldmenni hjóna sem bjuggu á Litlu-Brekku í Borgarhreppi um langt skeið á síðustu öld , þeirra Guðfríðar Jóhannesdóttur og Guðmundar Þorvaldssonar .